HU Az Európai Unió Hivatalos Lapja C 291/19

Értesítés a Kínai Népköztársaságból származó okoumé rétegelt lemez behozatalára alkalmazandó dömpingellenes intézkedésekkel kapcsolatos részleges időközi felülvizsgálati eljárás megindításáról

(2006/C 291/07)

A legutóbb a 2117/2005/EK tanácsi rendelettel (1) módosított, az Európai Közösségben tagsággal nem rendelkező országokból érkező dömpingelt behozatallal szembeni védelemről szóló 384/96/EK tanácsi rendelet (a továbbiakban: alaprendelet) (2) 11. cikkének (3) bekezdése értelmében a Bizottsághoz részleges időközi felülvizsgálat indításáért folyamodó kérelem érkezett. A felülvizsgálat a termékkör vizsgálatára korlátozódik.

A kérelmet a Rétegelt Falemez Európai Szövetsége (FEIC) (a továbbiakban: a kérelmező) nyújtotta be.

1. Termék

A felülvizsgálat tárgyát képező termék (a továbbiakban: az érintett termék) a Kínai Népköztársaságból származó okoumé rétegelt lemez, amely a rétegenként a 6 mm-es vastagságot meg nem haladó, kizárólag fa lapokból álló, legalább egy (más anyagokból készült tartós filmbevonattal nem bevont) külső okoumé réteggel rendelkező rétegelt lemez, amelyet jelenleg az ex 4412 13 10 KN-kód alá sorolnak. Ez a KN-kód csak tájékoztató jellegű.

2. Meglévő intézkedések

A jelenleg hatályban lévő intézkedés az 1942/2004/EK tanácsi rendelet (3) által kivetett végleges dömpingellenes vám, amely a Kínai Népköztársaságból származó, az ex 4412 13 10 KN-kód (4412131010 TARIC-kód) alá tartozó, a rétegenként a 6 mm-es vastagságot meg nem haladó, kizárólag fa lapokból álló, legalább egy (más anyagokból készült tartós filmbevonattal nem bevont) külső okoumé réteggel rendelkező rétegelt lemez behozatalára vonatkozik.

3. A felülvizsgálat indoklása

A kérelmező elegendő bizonyítékot nyújtott be arra vonatkozóan, hogy a jelenlegi intézkedések alkalmazási köre többé nem elegendő a kárt okozó dömping ellensúlyozására.

A kérelmező azt állítja, hogy új terméktípusok jelentek meg a piacon, mint például a rétegenként a 6 mm-es vastagságot meg nem haladó, kizárólag fa lapokból álló, legalább egy (más anyagokból készült tartós filmbevonattal nem bevont) bintangor, vörös kanárifa (canarium), kedondong vagy bizonyos egyéb fajtájú külső réteggel rendelkező rétegelt lemez, amelyet az ex 4412 13 10, ex 4412 13 90 és ex 4412 14 00 KN-kódok alá soroltak be. Ezek a KN-kódok csupán tájékoztató jellegűek. E termékeket bele kell venni az intézkedések alkalmazási körébe, mivel ugyanolyan alapvető fizikai és kémiai jellegzetességekkel és végfelhasználással rendelkeznek, mint a meglévő intézkedések hatálya alá tartozó termék. Az érintett terméket és az új terméktípusokat ezért egyetlen terméknek kell tekinteni.

4. Eljárás

Miután a tanácsadó bizottsággal folytatott konzultációt követően megállapítást nyert, hogy elegendő bizonyíték áll rendelkezésre a részleges időközi felülvizsgálat kezdeményezéséhez, a Bizottság az alaprendelet 11. cikke (3) bekezdésének értelmében felülvizsgálatot kezdeményez, amelynek hatályát az érintett termék meghatározásának kivizsgálására korlátozzák. A vizsgálat azt hivatott megállapítani, hogy a meglévő intézkedések alkalmazási körét szükséges-e módosítani.

a) Kérdőívek

A vizsgálat levezetéséhez szükségesnek ítélt információk bekérése érdekében a Bizottság kérdőíveket küld a kérelmezőnek, az importőröknek, a felhasználóknak, a kínai népköztársaságbeli exportáló gyártóknak és az érintett exportáló országok hatóságainak. Az információknak és az azokat alátámasztó bizonyítékoknak az 5. pont a) alpontjában meghatározott határidőn belül be kell érkezniük a Bizottsághoz.

b) Információgyűjtés és meghallgatások

A Bizottság felkéri az érdekelt feleket, hogy ismertessék álláspontjukat, a kitöltött kérdőíveken kívül szolgáltassanak további információkat, és állításaikat bizonyítékokkal támasszák alá. Az információknak és az azokat alátámasztó bizonyítékoknak az 5. pont a) alpontjában meghatározott határidőn belül be kell érkezniük a Bizottsághoz.

A Bizottság meghallgathatja továbbá az érdekelt feleket, amennyiben azok olyan kérelmet nyújtanak be, amely bizonyítja, hogy különös okuk van a meghallgatásra. E kérelmet az 5. pont b) alpontjában meghatározott határidőn belül kell benyújtani.

5. Határidők

a) Jelentkezés, kitöltött kérdőívek benyújtása, egyéb információk közlése

Eltérő rendelkezés hiányában 40 napon belül azt követően, hogy ez az értesítés az Európai Unió Hivatalos Lapjában megjelenik, az érdekelt feleknek fel kell venniük a kapcsolatot a Bizottsággal, elő kell terjeszteniük álláspontjukat, továbbá a Bizottság rendelkezésére kell bocsátaniuk a kitöltött kérdőíveket s a birtokukban lévő egyéb információkat annak érdekében, hogy állításaikat figyelembe lehessen venni. A Bizottság felhívja a felek figyelmét, hogy az alaprendeletben ismertetett eljárási jogok gyakorlására többnyire csak akkor nyílik mód, ha a jelzett határidőn belül felveszik a kapcsolatot a Bizottsággal.

b) Meghallgatások

Az említett 40 napos határidőn belül az érdekelt felek bizottsági meghallgatást is kérelmezhetnek.

6. Írásbeli beadványok, kitöltött kérdőívek, levelezés

Az érdekelt feleknek minden beadványukat és kérelmüket írásban kell benyújtaniuk (eltérő rendelkezés hiányában nem elektronikus formátumban), melyen fel kell tüntetniük nevüket, címüket, e-mail címüket, telefon- és faxszámukat. Az érdekelt felek valamennyi bizalmas írásos beadványát – beleértve az ezen értesítésben kért információkat, a kitöltött kérdőíveket és a leveleket – „Limited” (korlátozott hozzáférés) jelöléssel (4) kell ellátni; az alaprendelet 19. cikke (2) bekezdésének megfelelően ezekhez nem bizalmas jellegű változatot is mellékelni kell, amelyet „FOR INSPECTION BY INTERESTED PARTIES” (az érdekelt felek számára) jelöléssel kell ellátni.

A Bizottság levelezési címe:

European Commission (Európai Bizottság) Directorate General for Trade (Kereskedelmi Főigazgatóság) Directorate B (B Igazgatóság) Office: (Iroda:) J-79 5/16 B-1049 Brüsszel Fax: (32-2) 295 65 05

7. Az együttműködés megtagadása

Azokban az esetekben, ha az érdekelt felek bármelyike megtagadja a szükséges információkhoz való hozzáférést, vagy azokat nem bocsátja rendelkezésre a megszabott határidőn belül, illetve ha a vizsgálatot jelentősen hátráltatja, a rendelkezésre álló tények alapján megerősítő vagy nemleges ténymegállapítások tehetők az alaprendelet 18. cikkével összhangban.

Ha megállapítást nyer, hogy az érdekelt felek bármelyike hamis vagy félrevezető információkat szolgáltatott, ezeket az információkat figyelmen kívül kell hagyni, és – az alaprendelet 18. cikkének megfelelően – a rendelkezésre álló tényeket kell felhasználni. Ha az egyik érdekelt fél nem, vagy csak részben működik együtt, és a rendelkezésre álló tényeket használják fel, előfordulhat, hogy számára az eredmény kevésbé lesz kedvező, mint abban az esetben, ha együttműködött volna.

8. A vizsgálat ütemterve

Az alaprendelet 11. cikkének (5) bekezdése értelmében a vizsgálatot az ezen értesítésnek az Európai Unió Hivatalos Lapjában történő közzétételétől számított 15 hónapon belül le kell zárni.

(1) HL L 340., 2005.12.23., 17. o.

(2) HL L 56., 1996.3.6., 1. o.

(3) HL L 336., 2004.11.12., 4. o.

(4) Ez azt jelenti, hogy a dokumentum csak belső használatra szolgál. A dokumentum az Európai Parlament, a Tanács és a Bizottság dokumentumaihoz való nyilvános hozzáférésről szóló 1049/2001/EK európai parlamenti és tanácsi rendelet (HL L 145., 2001.5.31., 43. o.) 4. cikkének megfelelő védelem alatt áll. Az alaprendelet 19. cikke és a GATT 1994 VI. cikkének végrehajtásáról szóló WTO-megállapodás (dömpingellenes megállapodás) 6. cikke szerint bizalmas dokumentumnak minősül.